Íþrótta - og ungmennafélög hafa í auknum mæli tekið að bjóða upp á rafíþróttir í starfi sínu . Þau eru mislangt komin á þeirri leið . En hvaða félög eru að innleiða rafíþróttir , hvernig á að fara að því og er þetta gott fyrir börn ? Íþróttafélagið Ármann í Reykjavík er komið lengst þeirra félaga sem bjóða iðkendum upp á skipulagðar æfingar í rafíþróttum . Þar eru fjórir þjálfarar og standa æfingar til boða iðkendum 10 – 15 ára . Námið er hluti af samstarfi Ármanns við Rafíþróttaskólann sem útvegar kennsluefnið . Jafnframt er boðið upp á rafíþróttir hjá fleiri félögum svo sem KR og Fylki í Reykjavík auk Sindra á Höfn í Hornafirði . Sameina börnin í sveitinni „ Við horfum á rafíþróttir öðru fremur sem tækifæri fyrir börnin til að hittast , unga krakka í Hornafirði sem þurfa vettvang til að spila saman í stað þess að hver geri það í sínu horni , “ segir Sæmundur Jón Jónsson , formaður rafíþróttadeildar Ungmennafélagsins Sindra á Höfn í Hornafirði . Ætla má að félagið sé komið næstlengst í innleiðingu á rafíþróttum í starfi sínu hér á landi . Sæmundur segir að félagsmenn vinni þetta að mestu sjálfir og að það sé ekki langt á veg komið . „ Það voru kennarar við grunnskólann hér á Höfn sem settu sig í samband við Rafíþróttasamtökin síðla sumars og upp úr því stofnuðum við rafíþróttadeildina í september . Nú eru tíu til fimmtán iðkendur í deildinni sem spila tölvuleiki innan skipulags íþróttafélags , með umgjörð og þurfa að mæta á ákveðinn stað á ákveðnum tíma , “ segir Sæmundur sem er faðir eins af iðkendunum . „ Strákurinn minn er 13 ára og hafði prófað körfubolta , fótbolta og fimleika en fann sig ekki í neinu . Hann tók skólabílinn heim og fór í tölvuna . Mig langaði mikið til að hann æfði með fleiri strákum og stelpum í sömu stöðu og fengi þjálfun hjá fullorðnum einstaklingi sem kynni til verka . Af þeirri ástæðu bauð ég fram aðstoð við að koma deildinni á laggirnar hér í Hornafirði . Æfingarnar í rafíþróttadeildinni eru eins og æfingar annarra deilda . Hann fer á þær tvisvar í viku , tvær klukkustundir í senn . Þjálfarinn talar líka við iðkendur eins og í öðrum greinum um mikilvægi hvíldar , næringar og svefns . Hann hefur meðal annars talað við þau um æfingar og að þau nái ekki árangri ef þau æfi of mikið . Það sama á við um tölvuleikjaiðkun og því hangir pilturinn minna í tölvunni en áður , “ segir Sæmundur um tölvuleikjaiðkun sonar síns . Æfingum er skipt í tvo hluta hjá rafíþróttadeildSindra . Yngri börnin spila League of Legends en ungmennin fá að spila Counter Strike og álíka leiki . „ Við pössum okkur á því að ekkert sé gert í rafíþróttadeildinni sem er bannað hjá öðrum deildum . Þjálfarinn talaði við krakkana strax í upphafi vetrar og sagði orkudrykki og rafrettur á meðal þess sem bannað væri á æfingum auk þess að fræða þau um áhrif og skaðsemi þessa , “ segir Sæmundur . Félagsleg áhrif af rafíþróttum geta verið jákvæð , að sögn Sæmundar . Iðkendur kynnist þvert á bekki í grunnskóla Hafnar . „ Í haust flutti hingað fjölskylda frá Póllandi . Sonurinn talaði aðeins pólsku . Annar þjálfaranna okkar í rafíþróttadeildinni kennir í grunnskólanum og bauð drengnum að koma á æfingar . Hann hafði áhuga á því og hefur eignast vini þar . Rafíþróttir geta því hjálpað til við aðlögun fólks að nýju samfélagi , “ segir Sæmundur . Iðkendur hjá Ármanni voru til að byrja með á aldrinum 10 – 15 ára . Iðkendum er skipt í þrjá hópa eftir aldri og bekkjum . Í fyrsta hópi eru iðkendur í 5. – 6. bekk , í öðrum hópi iðkendur í 7. – 8. bekk og í þriðja hópnum nemendur í 9. – 10. bekk . Iðkendur eru nú orðnir rúmlegasjötíu , bæði strákar og stelpur . Í skoðun er að bjóða upp á sérstakt námskeið fyrir börn og ungmenni með sérþarfir eða fatlanir . En hver eru fyrstu skref íþrótta - og ungmennafélaga sem vilja fræðast betur um innleiðingu rafíþrótta í starfi félagsins eða skoða möguleikann á að bjóða upp á íþróttina ? „ Við einsettum okkur að gera þetta almennilega og bjóða upp á víðtækt nám í stað þess að búa til sérstakt lið . Við erum í samstarfi við Rafíþróttaskólann og keyptum allt kennsluefni af þeim . Það er mjög gott . Við erum því með námsskrá og gott efni til að vinna út frá . Við leggjum áherslu á að félögin kaupi ráðgjöf hjá Rafíþróttaskólanum . Þau eru með mjög flott námsefni þar , “ segir Jón Þór Ólason , framkvæmdastjóri íþróttafélagsins Ármanns . Starfið hjá Ármanni kom á óvart „ Það var hentugast fyrir félagið að fá okkur í Rafíþróttaskólanum til að vinna saman að því að koma á laggirnar rafíþróttadeild innan félagsins . Þar prófum við hugmyndafræðina okkar , finnum hvað virkar og hvað ekki . Þetta hefur verið mikið lærdómsferli á báða bóga , “ segir Arnar Hólm Einarsson , yfirþjálfari rafíþróttadeildar Ármanns . Hann mælir með því að þau íþrótta - og ungmennafélög sem hafa áhuga á að fræðast um rafíþróttir og skoða að koma á laggirnar rafíþróttadeild setji sig í samband við Rafíþróttaskólann . „ Við veitum ráðgjöf og hjálp við að finna búnað og hvernig gott sé að hafa uppsetningu . Reynsla okkar , þekking og námsefni geta hjálpað félögum til að koma sér af stað og búa til öflugt starf . Það er skiljanlegt að ennþá séu fordómar í samfélaginu í garð tölvuleikja , en núna þurfum við að sætta okkur við þær breytingar sem hafa átt sér stað og viðurkenna tölvuleiki sem áhugamál og íþróttir . Það þarf að bjóða upp á eins félagslegt , heilbrigt og öruggt umhverfi og hægt er fyrir börn og ungmenni . Greinin birtist í nýjasta tölublaði Skinfaxa , tímariti UMFÍ , síðasta tölublaði ársins 2019 . Blaðið er hægt að lesa allt á vefsíðu UMFÍ , www.umfi.is